Det var lige ved og næsten i flere omgange for første divisionsholdet Vendsyssel FF, men endnu engang glippede oprykningen fra Nordic Bet Ligaen til Alka Superligaen. Erik Rasmussens tropper havde først muligheden for en direkte oprykning, men tabte i sidste spillerunde til Hobro IK. Derefter tabte Hjørring-holdet over to playoff-kampe til AC Horsens. Den manglende oprykning betyder, at flere af de bærende profiler har forladt og forlader holdet. Ud af de 21 spillere, som Vendsyssel havde i truppen sidste sæson, forventer man13 af dem er væk til den nye sæson. Derfor venter der et stort arbejde i transfervinduet for cheftræner og sportslig leder Erik Rasmussen. - Der er ingen tvivl om, at jeg står over for det største puslespil i karrieren. Det kan næsten ikke blive mere udfordrende, må man sige, siger Erik Rasmusen til mediet nordicbetblog.dk. Det er blandt andet i forsvarskæden, at Erik Rasmussen for alvor skal på jagt. Profilen Mads Greve er skiftet til Vejle - tidligere sportschef Jacob Krügers nuværende arbejdsplads - til en billig pris på grund af en frikøbsklausul i hans kontrakt i Vendsyssel. Og det er netop denne type klausuler, Erik Rasmussen i fremtiden vil undgå, så spillerne i Vendsyssel ikke bare bliver foræret væk. Han er dog stadig fortrøstningsfuld forud for den kommende sæson. - Det bliver svært at finde den samme kvalitet, som den vi har mistet. Ikke mindst for de samme penge. Men vi tror på, at det kan lade sig gøre, siger Erik Rasmussen til norddicbetblog.dk.

Referat:
Erik Rasmussen forventer at miste op imod 13 spillere fra sidste sæsons Vendsyssel-mandskab.